Qayta tiklanadigan energiya manbalari sohasida investitsiya loyihalarini amalga oshirishga oid qoʻshimcha chora-tadbirlar toʻgʻrisida
(resolution, 2021-04-30)

Oʻzbekiston Respublikasida qayta tiklanadigan energiyani ishlab chiqarishga xorijiy investitsiyalar va zamonaviy texnologiyalarni keng jalb etish maqsadida: 1. Maʼlumot uchun qabul qilinsinki: “Oʻzbekenergo” AJ va “SkyPower Global” kompaniyasi (Kayman orollari) (keyingi oʻrinlarda — Kompaniya) oʻrtasida 2018-yil 19-aprel kuni elektr energiya sotib olish toʻgʻrisida 1-sonli Bitim (keyingi oʻrinlarda — Bitim) tuzildi; “Oʻzbekiston Respublikasi Prezidenti huzuridagi Loyiha boshqaruvi milliy agentligi huzuridagi Loyihalar va import kontraktlarini kompleks ekspertiza qilish markazi” DUK tomonidan joriy oʻrtacha hisobda jahon konyunkturasiga muvofiq baho belgilash toʻgʻrisidagi Bitim boʻyicha ijobiy xulosa berildi; Bitimga muvofiq Kompaniya shaxsiy mablagʻlari va oʻzi jalb etadigan kreditlar evaziga Kompaniyaning umumiy investitsiyalari hajmi 1,3 mlrd. AQSH dollari miqdorida ming (1 000) MVt oʻzgaruvchan tok umumiy quvvatidagi fotoelektr quyosh energiyasini ishlab chiqarish boʻyicha obyektlarni loyihalashtirish, moliyalashtirish, qurish, egalik qilish va foydalanish loyihalarini amalga oshiradi. 2. Bitim amalda boʻlgan davrda Kompaniya va uning loyiha tashkilotlari (tegishli hududda tashkil etilayotgan shuʼba korxonalari), shuningdek, loyihani amalga oshirish uchun jalb etiladigan subpudrat tashkilotlari: belgilangan tartibda tasdiqlanadigan roʻyxatlar boʻyicha loyihani amalga oshirish doirasida, Oʻzbekiston Respublikasida ishlab chiqarilmaydigan yangi uskunalar va materiallar, ehtiyot qismlar, butlovchi buyumlar va uzellar, texnologik hujjatlar, maxsus texnika hamda transport vositalar, dasturiy mahsulotlarni olib kirishda bojxona toʻlovlari toʻlashdan (bojxona yigʻimlaridan tashqari); doimiy muassasalar, jumladan, toʻlov manbai (dividendlarni hisobga olgan holda) orqali olinadigan daromadlar boʻyicha yuridik shaxslarning foyda soligʻidan; Kompaniya, uning loyiha va subpudrat tashkilotlari tomonidan sotiladigan tovarlar (ishlar, xizmatlar) qoʻshilgan qiymat soligʻiva avtotransport yigʻimidan; Kompaniya va uning loyiha tashkilotlari — fotoelektr quyosh energiyasini ishlab chiqaruvchi uskunalar va qurilmalar boʻyicha mulk soligʻidan, shuningdek, uskunalar va qurilmalar bilan band etilgan yer uchastkalari yer soligʻi toʻlashdan ozod etilsin. 3. Toshkent, Samarqand, Navoiy, Jizzax, Surxondaryo va Qashqadaryo viloyati hokimliklari bir oy muddatda Kompaniya talabnomalariga koʻra loyihani amalga oshirish uchun belgilangan tartibda yer uchastkalari ajratilishini taʼminlasin. 4. Belgilansinki, Kompaniya tomonidan yetkazib berilgan elektr energiyasi uchun “Oʻzbekenergo” AJ tomonidan elektr energiya haqini toʻlay olmaslik holati yuzaga kelgan holda mazkur toʻlovlar Oʻzbekiston Respublikasi Davlat budjeti tomonidan amalga oshiriladi. Oʻzbekiston Respublikasi Moliya vazirligi yetkazib berilgan elektr energiyasi uchun toʻlovlarni amalga oshirish qismida “Oʻzbekenergo” AJ majburiyatlarini bajarish boʻyicha Kompaniyaga kafolatlarni taqdim etsin. 5. Oʻzbekiston Respublikasi Tashqi ishlar vazirligi loyihani amalga oshirishda qatnashayotgan xorijiy mutaxassislarga konsullik va boshqa yigʻimlar undirilmagan holda belgilangan tartibda kirish vizalari rasmiylashtirilishini taʼminlasin. 6. Oʻzbekiston Respublikasi Ichki ishlar vazirligi loyihani amalga oshirishda qatnashayotgan xorijiy mutaxassislarga belgilangan tartibda koʻp martalik vizalarni rasmiylashtirish, berish va muddatini uzaytirish, shuningdek, vaqtinchalik roʻyxatga qoʻyish, yashash joyida hisobga olish va roʻyxatda turish muddati uzaytirilishini taʼminlasin. 7. Oʻzbekiston Respublikasi Bandlik va mehnat munosabatlari vazirligi loyihani amalga oshirish uchun respublikaga yuqori malakali xorijiy mutaxassislarni jalb qilishga ruxsatnomalar berishni (muddatini uzaytirish), shuningdek, jalb qilinayotgan xorijiy mutaxassislarga Oʻzbekiston Respublikasi hududida mehnat faoliyatini amalga oshirish huquqini beradigan tasdiqnomalar berilishini belgilangan tartibda taʼminlasin. 8. Mazkur qarorning ijrosini nazorat qilish Oʻzbekiston Respublikasining Bosh vaziri A.N. Aripov, Oʻzbekiston Respublikasi Bosh vazirining oʻrinbosari — Investitsiyalar boʻyicha davlat qoʻmitasi raisi S.R. Xolmurodov va Oʻzbekiston Respublikasi Bosh vazirining oʻrinbosari — “Oʻzbekneftgaz” AJ boshqaruvi raisi A.S. Sultonov zimmasiga yuklansin.